V. Veteška, podpredseda NR SR: (2004-06-23):
S. Hlavačka, predseda Správnej rady Všeobecnej zdravotnej poisťovne: Ďakujem veľmi pekne. Ja by som rád len odpovedal na pár položených otázok. Pani poslankyňa Sabolová aj pán poslanec Paška sa dotkli teda deficitu poisťovne. Tam by som chcel povedať, že skutočne Všeobecná zdravotná poisťovňa vykonala početné kroky, ktoré by smerovali k tomu, aby sa došlo k zvýšeniu platieb štátu, ale v podstate túto časť rieši aj nová predkladaná legislatíva, kde sa naviaže príspevok štátu na priemernú mzdu. Rovnako sa zvyšuje strop na odvod zdravotného poistenia u ekonomicky aktívnych poistencov a rovnako sa zavádza aj ročné zúčtovanie. Všetky tieto mechanizmy, pokiaľ by boli uplatnené, tak budú viesť k tomu, že dôjde k navýšeniu platieb aj u ekonomicky aktívnych, aj u platieb zo strany štátu, čím by sa mali zvýšiť príjmy Všeobecnej zdravotnej poisťovne. Čo sa týka... Teda odpoveď je áno, chceli by sme to tak spraviť. Čo sa týka tej otázky pána poslanca Pašku alebo proste tej pripomienky, skutočne, menšie poisťovne pri dnešnom prerozdeľovacom mechanizme, pokiaľ majú ekonomicky aktívnych a zdravých poistencov, tak musia, samozrejme, hospodáriť iným spôsobom ako poisťovňa, ktorá je prakticky, na ktorú sa sústreďujú pacienti, ktorí sú chorí a väčšina z nich je, za väčšinu z nich sú príspevky vykonávané zo štátu. Takže pokiaľ by to konkurenčné prostredie malo byť adekvátne zavedené, samozrejme Všeobecná zdravotná poisťovňa sa prikláňa k tomu, aby sa revidoval ten 85-percentný prerozdeľovací mechanizmus takým spôsobom, ktorý by vytváral rovnaké prostredie pre všetkých zúčastnených. No a posledná otázka bola od pani poslankyne Sabolovej, ako to je s tou pôžičkou od Veriteľa. Všeobecná zdravotná poisťovňa, tak ako sa uvádza v tejto správe, má pôžičku od Veriteľa v dnešnej dobe vo výške asi 4,5 mld. Sk. Správna rada Všeobecnej zdravotnej poisťovne preto na začiatku, teda musím povedať, ako je to štruktúrované. V tomto roku má splatiť pôžičku poisťovňa naspäť vo výške 1,5 mld. Sk a k budúcemu roku, čiže zhruba do jeden a pol roka by sme mali splatiť pôžičku vo výške 3 mld. Sk. Správna rada na začiatku roku prijala aj uznesenie, kde sa vytvárala rezerva, finančná, na to, aby sme mohli uhradiť túto sumu koncom roka a vzhľadom na nový vývoj, ku ktorému prišlo, a došlo k uznaniu pohľadávky Spoločnej zdravotnej poisťovne voči účtu prerozdelenia vo výške 2,4 mld., rysuje sa aj po tom prijatí návrhu, ktorý bol v Národnej rade prednedávnom, ktorý umožňuje narábanie s pohľadávkami, rysuje sa možnosť, že vo výške 2,4 mld. bude záväzok Všeobecnej zdravotnej poisťovne voči Veriteľovi znížený práve o tento uznaný záväzok Spoločnej zdravotnej poisťovne, pričom by teda zostala tá výška niekde vo výške 3 mld. Sk a pri uplatnení toho nového legislatívneho opatrenia, ktoré bolo prijaté, by sme tieto záväzky mohli splatiť našimi nedobytnými pohľadávkami. Čo by, samozrejme, ktorých máme habadej, a čo nám umožňuje, to, čo by nám umožnilo tú rezervu, ktorú sme vytvorili na začiatku tohto roka zhruba vo výške 1,5 mld. Sk, ktorú sme akumulovali z výberu, použiť ako reálne finančné prostriedky, ktoré by sme mohli poskytnúť do systému zdravotného poistenia, teda pre poskytovateľov. To je všetko. Ďakujem veľmi pekne.